22. ΑΠΟΦΑΣΙΣ ΥΠΟΥΡΓΟΥ ΣΥΝΤΟΝΙΣΜΟΥ ΚΑΙ ΕΜΠΟΡΙΟΥ Αριθ. 37341/1741 της 9/14 Ιουν. 1967 (ΦΕΚ Β' 393) Περί διατηρήσεως Διοικητικού Συμβουλίου του Εθνικού Οργανισμού Καπνού. Έχοντες υπ' όψιν τας διατάξεις: 1)Του Α.Ν. 4/1967, ως αύται αντικατεστάθησαν δια του Α.Ν. 19/1967. 2)Του Ν.Δ. 3758/1957 «περί ιδρύσεως Εθνικού Οργανισμού Καπνού» (Ε.Ο.Κ.). 3)Του υπ' αριθ. 492/1965 Β.Δ/τος, και 4)Την ανάγκην ευρύθμου λειτουργίας του Εθνικού Οργανισμού Καπνού, εν συνδυασμώ προς την κοινωνικήν αποστολήν, την οικονομικήν βαρύτητα και την εν γένει σπουδαιότητα του εν λόγω Οργανισμού, αποφασίζομεν: Ορίζομεν ότι το Διοικητικόν Συμβούλιον του Εθνικού Οργανισμού Καπνού (Ε.Ο.Κ.) απαρτίζεται εξ 7 μελών ως κάτωθι: α)Εκ του Προέδρου του Διοικητικού Συμβουλίου. β)Εξ ενός ανωτάτου ή ανωτέρου υπαλλήλου της Γεν. Δ/νσεως Εμπορίου του Υπουργείου Εμπορίου, οριζομένου υπό του Υπουργού Εμπορίου. γ)Εξ ενός ανωτάτου ή ανωτέρου υπαλλήλου του Υπουργείου Οικονομικών, οριζομένου υπό του Υπουργού Οικονομικών. δ)Εξ ενός ανωτάτου ή ανωτέρου υπαλλήλου του Υπουργείου Γεωργίας, οριζομένου υπό του Υπουργού Γεωργίας. ε)Εξ ενός ανωτάτου ή ανωτέρου υπαλλήλου του Υπουργείου Συντονισμού, οριζομένου υπό του Υπουργού Συντονισμού. ς)Εξ ενός κατ' επάγγελμα Καπνοπαραγωγού, οριζομένου υπό του Υπουργού Γεωργίας. ζ)Εξ ενός Καπνεμπόρου, οριζομένου υπό του Υπουργού Εμπορίου. Υπό των αρμοδίων Υπουργών ορίζονται και οι αναπληρωταί των τακτικών μελών. Χρέη Εισηγητού άνευ ψήφου, εκτελεί ο Γενικός Δ/ντής του Ε.Ο.Κ. και εν απουσία ή κωλύματι τούτου ο αναπληρών τον Γεν. Δ/ντήν. Χρέη Γραμματέως εκτελεί εις υπάλληλος του Ε.Ο.Κ. οριζόμενος μετά του αναπληρωτού του υπό του Προέδρου του Διοικητικού Συμβουλίου, προτάσει του Γεν. Δ/ντού του Ε.Ο.Κ. Τον Πρόεδρον του Διοικητικού Συμβουλίου ελλείποντα, απόντα ή κωλυόμενον αναπληροί εν παντί ο εκπρόσωπος του Υπουργείου Εμπορίου, εις τούτο. Το Διοικητικόν Συμβούλιον έχει τας εν τω από 15/18.4.1958 Β.Δ/τι «περί καθορισμού των αρμοδιοτήτων των οργάνων Διοικήσεως του Εθνικού Οργανισμού Καπνού, τρόπου ασκήσεως τούτων κλπ.» αναφερομένας αρμοδιότητας, ευρίσκεται δε εν απαρτία παρόντων 5 τουλάχιστον μελών αυτού. Η παρούσα, ης η ισχύς άρχεται από σήμερον, δημοσιευθήτω δια της Εφημερίδος της Κυβερνήσεως. 